Mājas zvirbulis - Vikipēdija

# Mājas zvirbulis

### Vikipēdijas raksts

Mājas vai māju zvirbulis (Passer domesticus, L.) ir Zvirbuļveidīgo kārtai (Passeriformes) un Zvirbuļu dzimtai (Passeridae) piederošs mazs, brūnganpelēks putniņš; nometnieks un kosmopolīts — viens no pazīstamākajiem un biežāk sastopamajiem pilsētas putniem Latvijā. Lai arī zvirbuli daudzi uzskata par “pelēku”, necilu un neievērojamu putnu, tas ir ļoti derīgs un interesants putns. Zvirbulim veltītas vairākas latviešu tautas pasakas, dzejoļi un dziesmas, grāmatas un pat multiplikācijas filmas — piemēram, Vika “Sarežģītais zvirbulēns”.

Mājas zvirbulis (Passer domesticus)

### [izmainīt šo sadaļu] Mājas zvirbuļa izskats un raksturojums

Mājas zvirbulis ir neliela līdz vidēja liela auguma putns; tā garums ir aptuveni 14-15 cm, bet masa var sasniegt pat 1.5 kg. Zvirbuļa apspalvojums variē, atkarībā no dzimuma. Tēviņam ir brūna mugura, kas klāta ar tumšām svītrām, pelēcīgs vēders un galvas virspuse ar gaišiem “vaidziņiem”. Arī mātītei mugura tumši svītrota, bet tās apspalvojums nav tik krāšņs. Zvirbuļu mazuļi ir brūnīgāki. Zvirbulis ir skaļš un sabiedrisks putns. Ligzdo zvirbuļi parasti nelielās kolonijās, bet rudeņos un ziemās pulcējas baros.

### [izmainīt šo sadaļu] Zvirbuļa izplatība

Zvirbulis sastopams gandrīz visā pasaulē vietās, kur mīt cilvēki. Sevišķi daudz to ir ASV, savukārt dažviet Eiropā tā skaits sarūk. Nīderlandē, piemēram, mājas zvirbulis skaitās apdraudēts putns.

Latvijā zvirbulis sastopams visā teritorijā augu gadu. Mājas zvirbulis mitinās pilsētās un apdzīvotās vietās, tomēr cilvēka klātbūtnē tas būs uzmanīgs un veikls. Ārpus pilsētām sastopams fermās, kūtīs un staļļos, kur var viegli atrast barību un arī ligzdošanas vietu. Iekštelpā tas ligzdu izbūvēs sienas iedobumā, pažobelē vai bēniņos, bet dabā sameklēs koka dobumu vai krūmāju. Dažkārt zvirbulis var būt tik nekaunīgs, ka vai nu ieņems jau cita putna ierīkotu ligzdu, vai arī uzbūvēs tai pa virsu savējo, pat ja tajā jau būs “apdzīvota”. Zvirbulis parasti vienā reizē izdēj 5-6 oliņas. No visiem putniem, zvirbulim ir visīsākais inkubācijas periods jeb laiks, kamēr dīglis attīstās olā — 10-12 dienas. Vienā vasarā zvirbuļu mātīte var pagūt izdēt 25 olas.

Latvijas Ornitoloģijas biedrība ([1]) raksta, ka Latvijā ligzdo aptuveni 750 000 - 2 000 000 mājas zvirbuļu pāru, bet ziemo 1 500 000 - 4 000 000 putnu.

### [izmainīt šo sadaļu] Zvirbuļa barošanās

Zvirbuļi ir gan fitofāgi, gan polifāgi — t.i., tie pārtiek gan no augu, gan dzīvnieku izcelsmes barības. Zvirbulis barību meklēs galvenokārt uz zemes, nesmādējot sēklas (it īpaši — graudus), augļus un kukaiņus. Zvirbulis ir ļoti derīgs putns, jo iznīcina kaitēkļus.

Mājas zvirbulis fotogrāfijās

Zvirbuļu tēviņi | Zvirbuļu mātīte | Zvirbuļu cālēns | Tikko izšķīlies zvirbuļu cālēns

  Zvirbulis zīmējumos

Zvirbuļi rotā pastmarku

### [izmainīt šo sadaļu] “Zvirbuļi” pilsētā — interesanti fakti

- Zvirbuļa vārdā Latvijā nosaukti 2 konkursi: Rīgas domes Kultūras pārvaldes gada balva “Baltais zvirbulis” un Valmieras rajona skatuves runas konkurss skolēniem “Zvirbulis”. Ķekavā, savukārt darbojas runas pulciņš “Zvirbulēns”. Varbūt zvirbuli ar runas mākslu saista fakts, ka vairums zvirbuļveidīgo putnu labi dzied, jo tiem ir ļoti attīstīta apakšējā balsene?

- Rīgā atrodas arī bibliotēka ar nosaukumu “Zvirbulis” un Bērnu un jauniešu klubs “Baltais zvirbulis”.

- Ar vārdu salikumu “baltais zvirbulis” apzīmē cilvēku, kas ar savu izskatu, izturēšanos vai interesēm uzkrītoši atšķiras no pārējiem cilvēkiem.

### [izmainīt šo sadaļu] Ārējās saites

- Putni Latvijā un pasaulē
- / Sugu saraksts ar komentāriem par skaitu un izplatību. Detalizēta retumu uzskaite. Dažādi rekordi: pirmie un pēdējie migranti, neparasti ziemotāji un citi fakti.
- Latvijas Ornitoloģijas Biedrība

Saturs iegūts no "http://lv.wikipedia.org../../../m/%C4%81/j/M%C4%81jas_zvirbulis.html"

Kategorija: Putni

##### Views

- Raksts
- Diskusija
- Pašreizējā versija

##### Meklēt

##### Citās valodās

- English
- Български
- Cymraeg
- Dansk
- Deutsch
- Español
- Français
- Frysk
- Ido
- Italiano
- Nederlands
- 日本語
- Polski
- Português
- Suomi
- Svenska
- Türkçe
- Walon